b'\n_START_ARTICLE_\n20 Masalija\n_START_SECTION_\nOdkritje\n_START_PARAGRAPH_\nMasalijo je odkril italijanski astronom Annibale de Gasparis 19. septembra 1852. Neodvisno ga je v naslednji no\xc4\x8di opazoval tudi francoski astronom Jean Chacornac. Prvi pa je odkritje objavil Chacornac, ki je asteroid opazoval iz Marseilla. Massalia pomeni starogr\xc5\xa1ko ime za Marseille.\n_START_SECTION_\nLastnosti\n_START_PARAGRAPH_\nMasalija je asteroid tipa S. Spada v dru\xc5\xbeino Masalijo, kjer je najve\xc4\x8dji asteroid. Ostali \xc4\x8dlani v dru\xc5\xbeini so verjetno ostanki trkov asteroidov z Masalijo. Povpre\xc4\x8dna gostota asteroida je podobna gostoti silikatnih kamnin. Izgleda kot, da je brez prelomov, kar je redkost med asteroidi te velikosti. Ve\xc4\x8dina tak\xc5\xa1nih asteroidov ima veliko prelomov, nekateri so celo gru\xc4\x8da manj\xc5\xa1ih delcev, ki so zdru\xc5\xbeeni zaradi garvitacijske sile med njimi._NEWLINE_Svetlobne krivulje ka\xc5\xbeejo, da os vrtenja ka\xc5\xbee proti eklipti\xc4\x8dnim koordinatam (\xce\xb2, \xce\xbb) = (45\xc2\xb0, 10\xc2\xb0) ali (\xce\xb2, \xce\xbb) = (45\xc2\xb0, 190\xc2\xb0) (z mo\xc5\xbeno napako 10\xc2\xb0). V obeh primerih to pomeni, da je nagib vrtilne osi okoli 45\xc2\xb0.'